拜仁搵教練搵到去水晶宮 但再食檸檬
2024年05月12日 22:03
東網電視
更多新聞短片
拜仁對格拉斯拿感興趣。(Getty Images)
拜仁慕尼黑尋找新主帥不斷碰壁，最新一位人選係水晶宮奧地利籍領隊格拉斯拿，佢今年初接手水晶宮之後，球隊表現脫胎換骨，吸引拜仁注意，不過格拉斯拿會繼續留喺水晶宮，唔會離隊。
《德國天空體育》報道，拜仁睇中49歲嘅格拉斯拿，皆因呢位奧地利教頭有執教德甲經驗，曾擔任禾夫斯堡同法蘭克福主帥，21至22年協助法蘭克福奪得歐霸盃冠軍，因此有意聘請呢位少帥接掌拜仁教鞭。
格拉斯拿上季離開法蘭克福，休息半季，今年2月接手執教水晶宮，雖然英超有「榜尾3寶」墊底，一路唔使驚降班，但水晶宮喺佢改造下近期大爆發，包括上月中作客擊敗利物浦，終結紅軍晏菲路球場29場不敗紀錄，最近又大炒曼聯4蛋，近6場5勝1和走勢強勁，吸引拜仁注意。
據報格拉斯拿無意離隊，繼續執教水晶宮，亦即拜仁再被拒絕。拜仁自宣布杜曹季尾離隊後，尋覓新帥處處解礁，先後有沙比阿朗素、拿高斯文、蘭歷克、施丹、哥迪奧拿等5位名帥請拜仁食檸檬，格拉斯拿係第6個。